„Skakavac" preusmjerava ovdje. Za ostala značenja, v. Skakavac (razvrstavanje).

**Skakavci** (također i **šaške**, naziv za većinu pripadnika reda ravnokrilaca) (*Caelifera*) su podred srednjih do velikih (najčešće duljine između 1 i 7,5 cm) kukaca karakterističnih po izrazito dugim i snažnim stražnjim nogama koje im omogućuju skakanje (po čemu su nazvani) na udaljenosti i 20 puta veće od njihove duljine .

Izgled
------

Europski skakavac (*Locusta migratoria*) je migratorna vrsta. Jedinke imaju jak nagon da se drže u jatima, pri kretanju slijede prethodnike.)
Crvenokrili skakavac (*Psophus stridulus*) tijelo joj je zaštitne boje poput tla, a kad poleti pokažu se crvena stražnja krila.
Glasanje koje je Vladimir Nazor opisao riječima: „*Čegrtale su šaške u žitu; treptale su i zvučale kao žice od zlata…*"
Egipatski skakavac (*Anacridium aegyptium*) je migratorna afrička vrsta koja se povremeno pojavljuje primorju.
Obični poljski skakavac (*Chorthippus brunneus*)
Tijelo im je usko (bočno stisnuto), nitasta ticala kratka, oči velike. U ustima imaju dvije vilice prilagođene za kidanje i žvakanje. Leđna pločica prvog prsnog kolutića im je povećana i strši kao štit preko srednjeg dijela tijela. Prednja krila su uska i kruta, stražnja su šira i elastičnija. Lete najčešće samo na male udaljenosti i obično pritom proizvode štropotavi šum. Timpanalni organi (organi sluha) smješteni su u prvom kolutiću zatka. Skakavci proizvode čegrtanje stridulacijskim organima tako da povlače nazubljenu izbočinu stražnjih bedara preko izbočenih rebara prednjih krila. U nekih vrsta čegrtati mogu i ženke, samo tiše. Ženke su veće od mužjaka.Tjekom ljeta otpuštaju svoju ljusku i pripremaju se za daljnji rast.

Prehrana
--------

Hrane se različitim dijelovima biljaka. Ako se jako razmnože mogu prouzročiti štetu.

Ličinke
-------

Ženka kratkom leglicom polaže jaja u rupicu koju iskopa u zemlji. Jaja u zemlji prezimljuju, a razvijaju se tek kad zatopli. Izležene ličinke izlaze iz zemlje, i odmah nalikuju odraslima (samo što su sitne i nemaju krila). Hrane se biljem. Postupno (s oko 5 presvlačenja) se preobražavaju u odraslog skakavca.

Rasprostranjenost
-----------------

Rašireni su po cijelom svijetu osim hladnih područja oko sjevernog i južnog pola. Najčešće nastanjuju polja i livade. Neke su vrste migratorne.

Vrste
-----

Postoji više od 11 000 vrsta. Najveća vrsta *Tropidacris cristata* ima tijelo dugo 12 cm, a promjer krila 23 cm. Najpoznatija porodica pravi skakavci (*Acrididae*) u Hrvatskoj je zastupljena sa 70 vrsta. Porodice *Pyrgomprphoidae*, *Tridactylidae*, *Tetrigidae* su zastupljene manjim brojem vrsta.

Stručna književnost
-------------------

* Ožanić, Stanko. ***Skakavci***,[*mrtav link*] C. kr. Namjesništvo dalmatinsko, Nagragjena tiskarnica Vitaliani, Zadar, 1911.

Izvori
------

1. ↑  Ravlić, Slaven (gl. ur.) ***Hrvatska enciklopedija***, Pri – Sk, Leksikografski zavod Miroslav Krleža, Zagreb, 2007. ISBN 978-953-6036-39-4
2. ↑  Nazor, Vladimir. *Djela Vladimira Nazora*, 11. knj. Hrvatski nakladni zavod, Zagreb, 1950. str. 273.
3. ↑  Ivo Matoničkin, Ivan Habdija, Biserka Primc-Habdija, ***Beskralješnjaci : biologija viših avertebrata***, Školska knjiga, Zagreb, 1999. ISBN 953-0-30824-8
4. ↑  Ožanić, Stanko. *Poljoprivreda Dalmacije u prošlosti : prilozi za povijest poljoprivrede Dalmacije*; priredili: A. Tambača i D. Morović, Društvo agronoma NRH – Podružnica Split, Split, 1955. str. 71.

Vanjski linkovi
---------------

|  |  |
| --- | --- |
|  | U Wikimedijinoj ostavi ima još materijala vezanih za: **Šaške** |
|  | Wikivrste imaju podatke o: **Caelifera** |
|  | Potražite izraz ***Skakavac*** u W(j)ečniku, slobodnom rječniku. |

***Skakavci*** na Wikimedijinoj ostavi